送顧八分文學適洪吉州
作者：杜甫
朝代：唐

paragraphs: 中郎石經後，八分蓋顦顇。
願侯運鑪錘，筆力破餘地。
昔在開元中，韓蔡同贔屭。
玄宗妙其書，是以數子至。
御札早流傳，揄揚非造次。
三人竝入直，恩澤各不二。
願於韓蔡內，辨眼工小字。
分日示諸王，鉤深法更祕。
文學與我遊，蕭疎外聲利。
追隨二十載，浩蕩長安醉。
高歌卿相宅，文翰飛省寺。
視我揚馬間，白首不相棄。
驊騮入窮巷，必脫黃金轡。
一論朋友難，遲暮敢失墜。
古來事反覆，相見橫涕泗。
嚮者玉珂人，誰是青雲器。
才盡傷形體，病渴污官位。
故舊獨依然，時危話顛躓。
我甘多病老，子負憂世志。
胡爲困衣食，顏色少稱遂。
遠作辛苦行，順從衆多意。
舟檝無根蔕，蛟鼉好爲祟。
況兼水賊繁，特戒風飆駛。
崩騰戎馬際，往往殺長吏。
子干東諸侯，勸勉防縱恣。
邦以民爲本，魚飢費香餌。
請哀瘡痍深，告訴皇華使。
使臣精所擇，進德知歷試。
惻隱誅求情，固應賢愚異。
列士惡苟得，俊傑思自致。
贈子猛虎行，出效載酸鼻。